作者:劉過
標題:沁園春
內容:玉帶猩袍，遙望翠華，馬去似龍。擁貂蟬爭出，千宮鱗集，貔貅不斷，萬騎雲從。細柳營開，團花袍窄，人指汾陽郭令公。山西將，算韜鈐有種，五世元戎。旌旗蔽滿寒空。魚陣整、從容虎帳中。想刀明似雪，縱橫脫鞘，箭飛如雨，霹靂鳴弓。威憾邊城，氣吞胡虜，慘淡塵沙吹北風。中興事，看君王神武，駕馭英雄。